Skruggur gætu fylgt skúraveðri á sunnan- og suðvestanverðu landinu í dag en mestar líkur eru á eldingum inn til landsins. Þrumuveðrið gæti orðið svipað því sem varð í síðustu viku. Páll Ágúst Þórarinsson er veðurfræðingur á Veðurstofu Íslands.
Við erum helst að horfa á suðvesturhelming landsins, Fjallabak og hálendið og uppsveitir Árnessýslu og mögulega innst í Borgarfirðinum. Við horfðum á skýin rísa mjög hratt í morgun um leið og það byrjaði að skína sól eftir raka nótt, en þetta eru helstu svæðin. Þetta er eitthvað sem yfirleitt lætur ekkert kræla á sér fyrr en síðdegis og fram á kvöld þegar sólin er búin að fá að hita yfirborðið í svolítinn tíma. Og hvað veldur? Það er þetta óstöðuga loft sem við erum með og þessi raki sem fyrir var og svo þegar sólin hitar landið þá gufar það upp og myndar kjöraðstæður fyrir skúraveður sem mögulega eitthvað getur farið að heyrast í og mögulega slegið niður úr eins og gerðist í síðustu viku.
Veðurstofan varar við eldingaveðri sunnan- og suðvestanlands síðdegis, en það gæti orðið svipað því sem var í uppsveitum sunnanlands í síðustu viku. 